Gusta Hatas
Gusta Hatas (* 14. junija 1842 w Małej Dubrawje, † 12. decembra 1901 w Hornim Wujězdźe) bě serbski brunicowy dźěłaćer a ludowy basnik.
Narodźi so jako syn chěžkarja-wojnarja a dźěłaše w brunicowych jamach w Měrkowje a Wulkej Dubrawje. Po zmandźelenju w lěće 1894 so do Hornjeho Wujězda přesydli.
Hatas wozjewješe wot 1876 w Serbskich Nowinach, Pomhaj Bóh a w Misionskim Posole składnostne kěrluše a basnje, stejace w tradiciji Pětra Młónka. Wón bě iniciator a předsyda w lěće 1880 załoženeho „Tych chorych podpěraceho towarstwa“ we Wulkej Dubrawje. 1882 powoła jeho Jaroměr Hendrich Imiš jako poselnika Ewangelskeho knihoweho towarstwa. Jako tajki přepućowa kóždolětnje ewangelsku Hornju Łužicu a předawaše serbske nabožinske knihi.
W lěće 1893 załoži zhromadnje z Arnoštom Bartom „Serbske towarstwo za Chwaćicy a wokolnosć“ a pisaše za towarstwowe swjedźenje a dźiwadłowe předstajenja dołhe hrónčkowane prologi. Staraše so wosebje wo to, zo bychu Chwaćicy dóstali swoju cyrkej a zběraše za nju tež sam pjenjezy.
Wot lěta 1890 bě ze sobustawom Maćicy Serbskeje.
Žórło[wobdźěłać | žórłowy tekst wobdźěłać]
- Franc Šěn: Hatas, Gusta. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 179
Literatura[wobdźěłać | žórłowy tekst wobdźěłać]
- Ota Wićaz: Brunicar Gusta Hatas. W Nowej dobje 49–51/1952 (24., 26. a 29. apryla)
spa_Latn szl_Latn szl_Latn szl_Latn szl_Latn ces_Latn pol_Latn szl_Latn pol_Latn pol_Latn